TUT-kampus sluit vir ŉ maandTUT Soshanguve-kampus Die Tshwane Universiteit van Tegnologie (TUT) het Maandag sy twee Soshanguve-kampusse met onmiddellike effek gesluit. “Bedrywighede by alle ander TUT-kampusse duur voort soos normaal,” het Willa de Ruyter, woordvoerder van TUT, gesê. “Ondanks gesprekke tussen die bestuur en studenteraad, en ooreenkomste wat aangegaan is, sowel as ŉ interdik wat nog steeds van krag is, ontwrig ŉ klein groepie mense nog steeds bedrywighede op die kampus,” het sy bygevoeg. “Dit is egter van kritieke belang vir die universiteit om ŉ omgewing te skep wat onderrig en leer bevorder. Daarom is die besluit geneem om die kampusse met onmiddellike effek te sluit.” De Ruyter het dit benadruk dat ŉ aantal persone wat die ontwrigtings veroorsaak, nie geregistreerde TUT-studente is nie. “Weens die toenemende geweld, intimidasie en aanrandings, het die universiteit ŉ verpligting om die veiligheid van ons studente te verseker.” Koshuisstudente moet hul kamers voor 14:00 op 8 Maart 2016 ontruim. Studente wat dit vroeër kan doen, word aangemoedig om die koshuis so gou as moontlik te verlaat. “Die Soshanguve-kampusse sal op 5 April 2016 weer oopmaak,” het De Ruyter bygevoeg. “Slegs geregistreerde studente sal dan op die kampusse toegelaat word.” Die Junie/Julie-vakansie sal gebruik word om die verlore akademiese tyd in te haal.